text: Døden på skoleskemaet
  06 marts 2013 kl. 12.46
  Døden er kommet på skoleskemaet hos de fire 10. klasser på Rørkjær Skole i Esbjerg.
  Eleverne har temauge om døden, og de besøger bedemænd, krematorie, kirkegård og Falck.
  I skolen får de besøg af en gadepræst og en trafikinformatør.
  - Vi mener, det er vigtigt, at døden ikke bliver et tabu, siger lærer Else Vestrup.
  På IBC i Aabenraa har eleverne fået døden helt ind på livet.
  Eleverne donerede 12.000 kroner til Kræftens Bekæmpelse, da en af deres medstuderende havde fået konstateret kræft. Pengene stammede fra en miljøpris, som skolen vandt i 2010.
  Pengene skulle overrækkes til Kræftens Bekæmpelse på fredag, men mandag døde den studerende.
  Derfor er overrækkelsen af pengene udsat.
  - Vi ved ikke, hvordan vi skal gribe det an endnu. En glad begivenhed er nu blevet forfærdelig og meget sørgelig, siger skolens rektor, Mette Andersen, til dagbladet JydskeVestkysten.
  